Onsdag formiddag er Nordjyllands Politi ved at danne sig et overblik over indholdet af en lagerbygning på Voerbjergvej i Nørresundby. I politiets døgnrapport står der, at der klokken 5.05 blev meldt om mistænkelig adfærd ved en lagerbygning i Nørresundby. På stedet blev der anholdt en 51-årig mand, som er kendt af politiet i forvejen. I bygningen fandt man flere tyvekoster - blandt andet stjålne biler og flere nummerplader. I forbindelse med efterforskningen af tidligere brugstyverier har der været omstændigheder, hvor vi har fået interesse for stedet, siger vicepolitikommissær hos Nordjyllands Politi, Torben Asmussen, til TV2/Nord. Onsdag formiddag er den 51-årige ved at blive afhørt, og Nordjyllands Politi vil efterfølgende vurdere om der er grundlag for en varetægtsfængsling.

Referat:
En 51-årig mand blev her onsdag morgen anholdt, da Nordjyllands Politi slog til mod en lagerbygning i Nørresundby. Her fandt politiet flere stjålne biler og nummerplader.